《赠维扬顾书宣》
清代·惠周惕

维扬顾子文章雄，渡江问我清溪东。入门一见便惊绝，袖底诗卷光熊熊。

造次手揽读未遍，齿牙陡觉生清风。君言学诗二十载，前后正变差能穷。

人生眉眼不自见，愿以妍丑烦青铜。余时怵惕未敢荷，君才何健词何恭！

吾身贫贱困荆棘，窃弄笔墨吟三冬。一言落纸与俗忤，口排吻击轰儿童。

迩来读书但自省，得失岂暇争鸡虫。闻君议论复感发，如瞽得相行有筇。

君才趫捷实倍我，何以属我相磨砻。得闻君善我必劝，若遇我过须君攻。

昌黎韩子昔有语，终始相合如駏蛩。君今别去正秋暮，得句幸寄南飞鸿。

作者简介：清江苏吴县人，原名恕，字元龙，一字砚溪。康熙三十年进士。任密云县知县。适大军北讨噶尔丹，军需紧迫，书生艰于应付，忧急而死。少从父惠有声(明岁贡生)治经学，又受业于徐枋、汪琬，工诗文，后乃专心治经。其子士奇、孙栋均以经学著名。周惕遂为惠氏经学之祖。有《易传》、《春秋问》、《三礼问》、《诗说》、《砚溪先生遗稿》。